google/wiki40b huggingface dataset:
USA-mesterskapet i friidrett innendørs 2014

USA-mesterskapet i friidrett innendørs 2014 (2014 USA Indoor Track and Field Championships) ble arrangert på Albuquerque Convention Center i Albuquerque i New Mexico fra 21. til 23. februar 2014.
Mesterskapet var også uttak til VM i friidrett innendørs 2014 i Sopot i Polen i mars, der hvert land kan melde på inntil tre utøvere, hvorav to kan delta. Regjerende mestere eller Diamond League-vinnere er automatisk kvalifisert til VM innendørs, og kan delta i tillegg til de to (tre) som kvalifiserer seg i nasjonale mesterskap.
To mesterskapsrekorder ble satt i dette mesterskapet; Ryan Whiting i kulestøt, med 22,23 meter og Sharon Day med 4805 poeng i sjukamp, som også var USA-rekord i denne øvelsen innendørs.
Kvinnenes 3000 meter var den øvelsen som tiltrakk seg mest oppmerksomhet. Gabe Grunewald, som tidligere hadde kreft, vant løpet med over to sekunder, og vant sin første nasjonale tittel. Grunewald og Jordan Hasay (som endte på 4.-plass) hadde et sammenstøt i siste runde, som dommerne ikke gjorde noe med. Dette ble påklaget av Alberto Salazar, treneren til Hasay og Shannon Rowbury som kom på 2.-plass, men denne klagen ble også avslått av banedommeren. Dette avslaget ble igjen anket, men anken ble ikke tatt til følge. Noen timer etter løpet ble Grunewald likevel diskvalifisert, noe som strider mot USATFs regelverk, og dette førte til kritikk fra utøvere, trenere, journalister og i sosiale medier. To dager etter løpet snakket USA Track and Fields direktør Max Siegel med de involverte partene, og Hasay trakk klagen sin, slik at Gabe Grunewald ble igjen utropt til vinner av løpet.
Hanna Hermansson

Bakgrunn

Hermansson er født i Hammarbyhöjden i Stockholm, og vokste opp i Segeltorp. Hun spilte fotball for Segeltorps IF fram til hun var 16-17 år gammel, men måtte slutte på grunn av skader. I 2012 flyttet hun til Los Angeles for å studere ved Marymount California University, og begynte der å spille fotball igjen, men begynte også med løping i 2015. Samme år løp hun 800 meter på 2:08 og 1500 meter på 4:31, og vinteren 2016 vant hun 1000 meter under NAIA-mesterskapet innendørs (National Association of Intercollegiate Athletics), med ny mesterskapsrekord på 2:44,41. Hun begynte å konkurrere for Turebergs FK fra 2016.

2016

Hermansson deltok i Svensk mesterskap i friidrett 2016, der hun fikk bronse på 800 meter. Hun fikk sølv på 800 meter under Finnkampen 2016, bak Lovisa Lindh.

2017

Hun deltok på 800 meter under VM i friidrett 2017. Der satte hun personlig rekord i semifinalen, med 2:00,43, men gikk ikke til finalen. Hun hadde tolvte beste tid i semifinalene. 
Under Svensk mesterskap i friidrett 2017 fikk hun to sølvmedaljer; på 800 meter og 1500 meter. Meraf Bahta vant begge disse øvelsene. Hun deltok i Finnkampen i september, og kom der på andreplass på 800 meter. I desember deltok hun også i Europamesterskapet i terrengløp 2017, der hun deltok på Sveriges lag som kom på fjerdeplass i mix-stafett for senior.
Tianmen

Tianmen (天门市; pinyin: Tiānmén Shì) er et kinesisk provinsregjeringsumiddelbart byfylke i provinsen Hubei i det sentrale Kina. Befolkningen anslås (2005) til 1,7 millioner.
Iker Casillas

Landslaget

Etter landslagsdebuten mot Sverige var Casillas ubenyttet reserve under EM 2000. Under VM 2002 i Korea og Japan var han førstekeeper, og fikk stor oppmerksomhet etter at Spania slo ut Irland på straffespark og avanserte til kvartfinalen.
Han spilte alle kampene i kvalifiseringen til EM 2004, og slapp bare inn fire mål. Han har per 18. november spilt 116 kamper for Spania.
Casillas var førstekeeper da Spania vant EM i 2008, og var svært delaktig i at Italia ble slått ut i kvartfinalen. Etter 120 målløse minutter reddet han to straffer i straffesparkkonkurransen som ble vunnet 4-2. Både i semifinalen mot Russland og i finalen mot Tyskland holdt han buret rent.
Casillas var førstekeeper da Spania vant VM i 2010, og var også kaptein for landslaget. Han var også førstekeeper da Spania vant EM i fotball 2012, også her bar han kapteinsbindet.
Han ble tatt ut i Spanias EM-tropp til EM i Frankrike 2016.
Tragocephala

Utseende

Små til middelsstore trebukker, oftest svarte, ofte med gule tegninger. Pornotum er svart med gule sidekanter og har en butt, kraftig tann på sidene.
Mange av artene er ganske fargerike.

Levevis

Som de fleste andre trebukker borer larvene i ved.

Utbredelse

Gruppen er utbredt i Afrika, inkludert Madagaskar og det sørlige Arabia.
Skuddsekund

Bakgrunn

Den tradisjonelle definisjonen av sekundet er at det er 24×60×60 = 86 400 sekunder i ett middelsoldøgn. Med denne definisjonen var det ikke bruk for skuddsekunder.
Imidlertid er en slik definisjon av sekundet for upresis, da døgnets lengde varierer. Døgnet blir lengre i løpet av århundrene på grunn av oppbremsing av jordens rotasjon. Definisjonen av sekundet har derfor blitt endret flere ganger siden begynnelsen av 1800-tallet. I dag er sekundet definert ut ifra et cesiumbasert atomur.
Hver gang en ny definisjon av sekundet er innført, har man tilstrebet å endre varigheten av sekundet minst mulig, ikke minst fordi mange andre måleenheter er avhengig av sekundet (som for eksempel joule og volt). Som en konsekvens av dette har sekundet fremdeles en lengde som tilsvarer middelsoldøgnet i 1820.
I dag er Jordens rotasjon en anelse langsommere (86400,0005 sekunder) enn hva den var i 1820, for 200 år siden. Når avviket mellom et ur basert på Jordens rotasjon og atomuret blir større enn 0,5 sekunder besluttes det internasjonal å sette inn et skuddsekund.
Hvis eksempelvis middelsoldøgnet konstant var på 86400,002 sekunder (slik det var i løpet av 1990-årene) i stedet for de "ideelle" 86400, så ville det gjennomsnittlig vært bruk for ett skuddsekund hver 500. dag (ca. 1,37 år).
Et skuddsekund kan ikke forutses ut ifra en regel. Hvorvidt et skuddsekund skal settes inn eller ikke, kan kun avgjøres på bakgrunn av astronomiske observasjoner. Et skuddsekund varsles seks måneder i forveien, basert på prognoser for Jordens rotasjon.

Hvordan settes skuddsekundet inn?

Når det trenges, tilstrebes det å sette inn ett ekstra sekund ved utgangen av et halvår. Etter klokken 23:59:59 UTC (30. juni eller 31. desember) settes et ekstra sekund inn, som omtales som 23:59:60 UTC, før man går videre til klokken 00:00:00 UTC.
I Norge svarer det til klokken 02:00 1. juli (norsk sommertid) eller til klokken 01:00 1. januar (norsk normaltid). Her skal klokken stilles ett sekund tilbake hvis det er besluttet å sette inn et skuddsekund.
Skuddsekundene vises i tabellen til høyre. Den lange perioden uten skuddsekunder omkring årtusenskiftet tyder på at Jordens rotasjon (på grunn av tilfeldige variasjoner) i en periode skjedde med nesten samme fart som omkring 1820, ned til 86 400,0003 s/rotasjon (±0,1 s feil pr. år).
IndiGo

IndiGo er et indisk lavprisflyselskap med hovedkvarter i Gurgaon, India. Det er det største i India med en markedsandel på 36,5 % (september 2015). Selskapet tilbyr 647 daglige flygninger til 39 destinasjoner, inklusive 5 internasjoale fra sin base på Indira Gandhi internasjonale lufthavn, Delhi. indiGo opererer en flåte på 98 fly, vesentlig Airbusfamilien. I 2014 fraktet IndiGo 21,4 million passasjerer, bare innen India.
Geriljakrig

Gerilja under 2. verdenskrig

Gerilja i større målestokk forekom særlig på østfronten. Sovjetisk og jugoslavisk gerilja er ofte kalt partisaner, mens den tilsvarende franske er kalt maquisstyrker.

Etymologi

«Gerilja» kommer av spansk guerrilla som er diminutiv av guerra som betyr «krig». Begrepet ble første gang brukt om de spansk-portugisiske guerrilleros (irregulære styrker) som i 1808 gjorde opprør mot det franske styret i Spania under Napoleonskrigene.
Ordet geriljakrig er egentlig en pleonasme (småkrigskrig) som likevel er innarbeidet i Norge, siden gerilja i norsk oversettelse ikke bare kan betegne krigshandlingene, men også de styrker eller enheter som står bak, geriljaen.
Fløan østre

Fløan østre eller Østigard (gnr. 55/1) ligger lengst øst og lavest over havet av de tre gårdene på Fløan på Skatval i Stjørdal kommune i Trøndelag. Den opprinnelige gården Fløan, som er omtalt som sete for Fljoðaætten i år 1112, lå trolig lengre mot vest. Den første eieren i dagens slekt på Fløan østre var Lars Knutsen Hollan, som kjøpte gården i 1788 og tok navnet Fløan.
Ifølge jordregisteret har Fløan østre 557 dekar dyrket mark, i alt 1 581 dekar jord og skog, hvorav 140 dekar er nydyrket etter 1975. Melkeproduksjonen opphørte i 1976, og fjøset ble ombygd og tilpasset slaktegris i 1977. Griseproduksjonen opphørte på 2000-tallet, og driftsform på gården er korn- og potetdyrking og skogsdrift. Korntørke og potetlager ble bygd i 1961 og 1985.
Trønderlånen på gården ble oppført av Johan L. Fløan i 1906. Kårbolig ble bygd i 1960 og restaurert i 1997.

Jørgen Dahl

Jørgen Dahl fra Dullum i Åsen kjøpte Fløan østre for 750 riksdaler i 1775. Dahl var kjent for å være meget praktisk anlagt, og virket som orgelbygger og urmaker i tillegg til yrket som børsemaker. Hans distré person er gjenstand for mange historier.
Den mest kjente historien om Dahl begynner med at han, på en lys og varm sommermorgen, har på seg en slåbrok under morgenstellet på gården. Uten å tenke på påkledningen, seiler Dahl fra Fløan til Trondhjem. Han merket ikke at han gikk bukseløs før han gikk i en av bygatene. Dahl drar raskt til en skredder, og forlanger å få kjøpt bukser. Skredderen gjorde nok store øyne, men tok fatt på oppgaven, og ville ta mål av Dahl. «Hvis du ikke klarer å klippe et par bukser når du ser kallen, da kan du vel ikke være mye til skredder,» utbrøt Dahl.
Historien forteller ikke om Dahl fikk buksene, men han hadde et annet ærend i byen også. Dahl hadde vært i England for å få reparert orgelet i Nidarosdomen, og for dette arbeidet skal Dahl ha mottatt 300 riksdaler. Dahl henter pengene sine, og går over Gamle bybro, der han møter en bekjent som han kommer i snakk med. Dahl pleide å knipse når han snakket med folk, så også ved denne anledningen. Pengene fløy rett ut på Nidelven, og vennen var himmelfallen over den økonomiske ulykken. Jørgen Dahl var lett til sinns, og kommenterte det hele med: «Skitt! Lett kommer, og lett går!»

Husmenn

Den første husmannen som er nevnt under Fløan, er Lars under «Austigard Fløan» i 1662. I den første halvdelen av 1900-tallet opphørte de gjenværende husmannskontraktene, som i resten av landet. Av husmannsplasser under Fløan østre regnes Berget (gnr. 55/2), Marken nedre, Marken østre/Flømark (gnr. 55/4), Fløåsen, Fløstykket og de seks plassene benevnt som Fløtrø.
Kart over husmannsplasser:
Ski-VM 2007 – Sprint kvinner

Kvinnenes sprint i klassisk stil under Ski-VM 2007 ble avholdt den 22. februar 2007 i Sapporo.
Konkursregisteret

Konkursregisteret er ett av de offentlige registrene i Brønnøysundregistrene i Brønnøysund.
Det inneholder opplysninger om konkursbo og tvangsavviklingsbo. Registeret inneholder sentrale opplysninger om hvert bo, blant annet hvem som er eller har vært daglig leder, styreleder og revisor i et konkursrammet foretak, og om styreleder, daglig leder eller innehaver har roller i andre foretak på tidspunktet for konkursåpning.
Konkursregisteret kan også gi opplysninger om noen er ilagt konkurskarantene.
Noen ganger er det all right

«Noen ganger er det all right» er en sang med tekst av Odd Børretzen og melodi av Lars Martin Myhre. Sangen ble første gang gitt ut på albumet Noen ganger er det all right med Børretzen/Myhre i 1995. Sangen ble kåret til årets hit under Spellemannprisen 1996 og ble kåret til tidenes norske hit i anledning Spellemannprisens 30-årsjubileum under Spellemannprisen 2001. Sangen ble opprinnelig skrevet til Risør Trebåtfestival i 1983.
Basco

Basco (også kalt Santo Domingo de Basco) er en kommune i provinsen Batanes på Filippinene. Under folketellingen i 2000 kom man til et befolkningstall på 6 717 i 1 469 husstander. Basco er hovedstaden i provinsen Batanes.

Navn

Kommunen er oppkalt etter Capitán General José Basco, som førte Filippinene ut av Ny Spanias kontroll (idag: Mexico).
Darwinisme

Darwinisme kontra lamarckisme

Man ser ofte at Darwins evolusjonsteori settes opp mot Lamarcks evolusjonsteori. Dette er i en viss grad korrekt: Lamarck trodde også på evolusjon, men ikke på et felles opphav for artene. Artene kunne endre seg over tid, men de kunne ikke gi opphav til nye arter. Dessuten var Lamarck fremmed for tanken om at det fant sted et naturlig utvalg. Til slutt trodde Lamarck på at ervervede egenskaper kunne gå i arv (se lamarckisme), men på dette punktet skilte han seg faktisk ikke fra Darwin: Også Darwin mente nedarving av ervervede egenskaper fant sted. Men Darwin la vekt på at naturlige seleksjon virket forsterkende på de nedarvede ervervede trekkene som han mente ble forårsaket av bruk og manglende bruk og miljøets direkte innvirkning, slik at naturlig seleksjon dermed ble den viktigste evolusjonsfaktoren.

Darwinismens mottagelse

I fagkretser fikk Darwins teori forholdsvis fort en stor tilhengerskare, spesielt i England og Tyskland. Grunnen til dette var sannsynligvis at evolusjonstanken i seg selv ikke var så radikal lenger: Tegnene på at evolusjon hadde foregått, ble mer og mer tydelige for de fleste fagfolk. Det som manglet var en teori som kunne forklare dette fenomenet.
Mottagelsen av teorien blant biologiske legfolk var mer blandet. Spesielt støtende var åpenbart forestillingen om å være i nær slekt med aper, selv om Carl von Linné allerede 100 år tidligere hadde sammenfattet mennesket og aper til herredyr.
Det er interessant at gjenoppdagelsen av Gregor Mendels skrifter i 1900 betød en svekkelse av darwinismen. Dette er ikke lett å forstå i dag siden vi er blitt vant til å formulere naturlig seleksjon i vendinger som «overlevelsen av de beste genene». Da man skjønte genenes betydning i begynnelsen av 1900-tallet, trodde man imidlertid først at evolusjon kunne forklares ved mutasjoner alene, uten hjelp av naturlig seleksjon. Det var så sent som i løpet av 1930- og 40-tallet, at man klarte å forene genetikkens funn med darwinismen. Resultatet av denne «moderne syntesen», som den ble omtalt som, var nydarwinismen. Nydarwinismen er en modifisert form av darwinismen, og ofte ser man at «darwinisme» brukes også om den nydarwinistiske teorien. Dette viser ikke minst betydningen av Darwins innsikter: Selv om han ikke visste hva gener var og hans arvelighetsteori var feil, var evolusjonsteorien hans fullt forenlig med funnene og utviklingene som har blitt gjort siden.
Fylkesvei 552 (Rogaland)

Fylkesvei 552 (Fv552) i Rogaland gikk mellom Idrettsplassen og Neset på Kvitsøy. Veien var 1,0 km lang.
2019 ble veien del av fylkesvei 4692.
Chardonnay

Historie

Fra DNA-analyser er det blitt påvist at druen er i slekt med pinot noir og gouais blanc. Begge disse druene kommer opprinnelig fra Frankrike.

Smak og lukt

I sitt hjemland Frankrike gir druen ofte elegante viner med flott syre og toner av grapefrukt, mens i andre land kan den gi viner med smak av ananas og smørmalt. 
Lettere chardonnay-viner har i sin ungdom smak av grønne epler. Når de er modne fremtrer ofte pære, sitrus, nøtter, kjeks og honning.

Lagring

De fleste chardonnay-viner bør drikkes unge. Det er bare de høyere klassifiserte vinene som tåler lagring. Vin basert på chardonnay-druen er også velegnet til lagring på eikefat.
Av gode årganger fra Chablis, Côtes de Beaune og Australia kan disse utvikles i opptil ti år.
Viborg landsting

Viborg landsting var et av Danmarks tre hovedting i middelalderen. De to andre lå i Ringsted og Lund. Viborg landsting eksisterte til 1805. 
Landstinget hadde sete for Nørrejylland i Viborg fra tidlig middelalder. Frem til 1655 mottok danske konger kongehyllingen i forbindelse med innsettelsen på Viborg landsting.

I 1700-tallet

Snapstinget i Viborg fungerte som en avdeling av landstinget. Snapstinget kontrollerte bank- og kreditvesen i Jylland. Snapstinget var også et almindelig marked for bl.a. korn og kyr.
Farmen (Sverige)

Farmen er en svensk realityserie som sendes sesongvis på TV4. Konseptet var at et antall deltagere blir plassert på en bondegård. Der skal de bo i 10 uker og leve omtrent som bønder gjorde på 1800-tallet. Hver uke sendes to deltakere inn i tvekamp, hvor en får fortsette og en må reise hjem. Slik går konkurransen helt til det er fire finalister igjen i finaleuka.

Farmen 2003

Sesong 2003 ble sendt i 30-minutters episoder 19.30 på hverdager med repriser av alle ukens episoder på søndager. Det farmenårets store mediekontrovers var utvilsomt «Naken-Janne» (Jan O. Jansson). En nudist, eller naturist som han selv foretrakk å bli kalt (selv om øvrige naturister foretrakk å kalle ham ekshibisjonist), som ikke var redd for å vise seg splitter naken framfor kameraet. TV 4s beslutning om å vise Jansson uten noen som helst form for sensur, hans penis ble til og med eksponert i så godt som hver eneste episode, skapte mye styr i pressen. 
Jansson ble til og med ansett av seerne til å være ganske usympatisk. Han ble likevel stemt ut i konkurransens senere del. Deretter dro han rundt på en ganske mislykket kroturnè der han også viste seg naken.
Hallingeberg

Hallingeberg er et sted i Småland. Det libber i Västervik kommune i Kalmar län.
Stedet er kjent blant annet for at det var her sosialreformatoren, forfatteren og predikanten Natanael Beskow ble født 9. mars 1865. 1. februar 1944 falt det en meteoritt ned i Hallingberg. 
Hallingebergs kyrka ligger tre kilometer fra Hallingeberg. Den har vært hovedkirke i området siden 1760 og det har vært kirke på stedet siden 1300-tallet. 
Da Hallingeberg skole ble nedlagt i 1994, ble den kjøpt av skuespilleren Anne-Christine Bergholm, som har etablert Hallingeberg teater der.
Emmausprisen

Emmausprisen er en litterær pris innstiftet av Norsk Forleggersamband og Norsk Bokhandlersamband i 1998. Prisen deles ut for å «løfte fram og profilere kristne bøker av god kvalitet». Den består av et diplom og et grafisk blad.
Skerryvore

Skerryvore (fra gælisk An Sgeir Mhòr og betyr «Det store skjæret») er et fjerntliggende skjær som ligger langt vest for Skottland, 19 km sørvest for øya Tiree. Skerryvore er også navnet på fyret som står på skjæret. Det ble bygd mellom 1838 og 1844 av Alan Stevenson.
Fyret er 48 meter høyt og det høyeste fyrtårnet i Storbritannia. Kyststasjonen var i Hynish på Tiree, som i dag huser et museum. Driften ble senere flyttet til Erraid, vest for Mull. Siden fyret ligger så langt til havs fikk fyrvokterne ekstra godt betalt. Lyset var i drift uten avbudd fra 1844 og fram til en brann i 1954 satte fyret ute av drift i fem år. Fyret ble automatisert i 1994.

Historie

Mellom 1790 og 1844 forliste mer enn tredve skip i området. Robert Stevenson, sjefsingeniør i Northern Lighthouse Board (NLB) gikk i land på skjæret i 1804 og rapporterte behovet for et fyr av et eller annet slag der. Myndighetene brukte lang tid og Robert Stevenson vendte tilbake til området i 1834 sammen med sønnen sin, Alan. En innså at skjæret var den eneste stedet i området som var brukbart for et fyr. Det ble gjort utregninger på hvor store krefter fyrtårnet kunne tåle.
Alan Stevenson fikk i oppdrag å bygge tårnet, bare 30 år gammel. Han tegnet et tårn som var 42 meter høyt med en base på 14 meter i diameter og en topp, nær lanternen på bare 5 meter. I volum var fyret fire ganger større enn Eddystone fyr og dobbelt så stort som fyret på Bell Rock. Med 151 trappetrinn til toppen var fyret det høyeste og tyngste i verden på den tiden og er fremdeles det største og høyeste fyret i Storbritannia.
Xishan (Kunming)

Xishan (kinesisk: 五华区; pinyin: Xīshān Qū) er et bydistrikt innen byprefekturet Kunming i provinsen  Yunnan i Folkerepublikken Kina. 
Det har et areal på 791,14 km² og en befolkning på 850 000 innbyggere (2004). 
Kunming Haikou Industrial Park ligger i bydistriktet. Det har også to besøkerattraksjoner: «Småfolkets rike» (attraksjon: dverger), og et sommerfuglreservat.
Gnathocera bomokandi

Levevis

Arten er knyttet til gressenger. De voksne billene finnes gjerne på aksene til ulike gress.

Utbredelse

Arten er utbredt i Kongo.
Macrodorcas melliana

Utseende

En middelsstor (hannen 22-33 millimeter), slank, matt, mørkbrun hjortebille. Hannen har lange, rette kjever med en brem av korte, gule hår på innersiden i den indre delen, flere litt uregelmessige tenner i spissen. Pronotum er rundet, tydelig bredere enn dekkvingene. Hunnen er blank, med brunsvart forkropp og rødbrune dekkvinger, forkroppen fint og jevnt punktert.

Levevis

Larvene utvikler seg i morken ved av løvtrær.

Utbredelse

Arten er bare kjent fra Vietnam og det sørlige Kina.
Strakonice (distrikt)

Fullstendig liste over kommuner

Bavorov - Bělčice - Bezdědovice - Bílsko - Blatná - Bratronice - Březí - Budyně - Buzice - Čečelovice - Cehnice - Čejetice - Čepřovice - Čestice - Chelčice - Chlum - Chobot - Chrášťovice - Číčenice - Doubravice - Drachkov - Drahonice - Drážov - Dřešín - Droužetice - Hajany - Hájek - Hlupín - Horní Poříčí - Hornosín - Hoslovice - Hoštice - Jinín - Kadov - Kalenice - Katovice - Kladruby - Kocelovice - Krajníčko - Kraselov - Krašlovice - Krejnice - Krty-Hradec - Kuřimany - Kváskovice - Lažánky - Lažany - Libějovice - Libětice - Litochovice - Lnáře - Lom - Mačkov - Malenice - Mečichov - Měkynec - Milejovice - Miloňovice - Mnichov - Mutěnice - Myštice - Nebřehovice - Němčice - Němětice - Nihošovice - Nišovice - Nová Ves - Novosedly - Osek - Paračov - Pivkovice - Pohorovice - Pracejovice - Přechovice - Předmíř - Přední Zborovice - Předslavice - Přešťovice - Radějovice - Radomyšl - Radošovice - Řepice - Rovná - Sedlice - Skály - Skočice - Škvořetice - Slaník - Sousedovice - Štěchovice - Štěkeň - Stožice - Strakonice - Strašice - Střelské Hoštice - Strunkovice nad Volyňkou - Tchořovice - Třebohostice - Třešovice - Truskovice - Úlehle - Únice - Uzenice - Uzeničky - Vacovice - Velká Turná - Vodňany - Volenice - Volyně - Záboří - Zahorčice - Zvotoky
Engøyholmen Kystkultursenter

Engøyholmen Kystkultursenter er en stiftelse som disponerer Engøyholmen. Stiftelsen ble grunnlagt i 1990 som en del av Fortidsminneforeningen i Rogaland og er medlem i Forbundet KYSTEN. Senteret har hatt et program for vanskeligstilt ungdom. Stiftelsen skal ivareta bygningene på holmen samt et utvalg av fartøy med lokal tilhørighet. Brannbåten MS «Nøkk» og rutebåten Hundvaag 1, blir driftet av senteret. Senteret har også bygd båtene "Meriel" og "Spiren" selv.
Bushidō

Bushidō (japansk: 武士道) er den strenge morallæren og livsstilen som gjaldt for de japanske samuraiene. Bushidō kan oversettes som «krigerens vei» på norsk. Bushidō er løselig analogt med konseptet ridderskap i middelalderens Europa. Akkurat som de europeiske ridderne hadde samuraiene ett sett moralkoder å leve etter som også var basert på en moralsk livsstil. Bushidō går ut på at en kjenner livet i hvert åndedrag en tar, i hver kopp med te, i hvert vindpust, i kirsebærtreet og i hvert liv en tar.
«Veien» i seg selv hadde sitt opphav i samuraienes moralske verdier, vanligvis en kombinasjon av nøysomhet, lojalitet, beherskelse av krigskunst, og ære inntil døden. Født innenfor ny-konfucianismen i fredstiden under Edo-tidens Japan, men bushidō var også påvirket av både shintōisme og zen-buddhisme som tillot samuraienes voldelige eksistens ved å moderere den med visdom og sinnsro. Bushidō utviklet seg mellom 1500- og 1900-tallet, diskutert av lærde som mente de bygde på en arv som gikk tilbake til 900-tallet, skjønt en del forskere har merket seg at begrepet bushidō i seg selv er «sjeldent bevitnet i førmoderne litteratur.»
Under Tokugawa-shōgunatet (også under Edo-tiden) var det en del aspekter av krigerverdiene som ble formalisert i japanske føydal lov.
Begrepet bushidō ble første gang benyttet i Japan på 1600-tallet i Kōyō Gunkan (en nedtegnelse av militære prestasjoner). Det kom i vanlig bruk i Japan og i Vesten etter utgivelsen av Nitobe Inazōs Bushido: The Soul of Japan i 1899.
Trigonophorus saundersi

Utseende

En middelsstor, avlang, grønn gullbasse. Hannen har et flatt, spadeformet framspring i pannen (slektsnavnet betyr "trekant-bærer"), på sidene av dette med rundede lapper, og også en kort pigg som går fra bakhodet forover. Hunnen har lignende, men noe mindre, framspring.  Kroppen er ganske fint punktert, uten tydelige punktstriper på dekkvingene. Beina er mørke.

Utbredelse

Arten lever i India.